**TUSAGASSIORFITSIGUT NALUNAARUT**

**Nunat Avannarliit sanaartorneq piujuartitsinermik tunngaveqartikkusuppaat**

*Ataatsimoorluni suleqatigiinnissamik pilersaarut Sustainable Construction 2025-2027 nangillugu nunat avannarliit suleqatigiissutigilerpaat sanaartorneq mingutsitsinnginnerusoq, atoqqiiffiunerusoq aamma digitaliunerusoq - ataatsimoorlunilu EU-mi nunat avannarliit nipaat qorsuunerusoq nukittorsarlugu.*

14. august 2025 - Illuliortiternermik sanaartornermillu suliassaqarfik EU-mi suliffissuaqarnermi avatangiisinik sunniisut anginerpaat pingajoraat, isumalluutinik qalluinerup 50 %-ianik atuiffiusoq, EU-mi eqqagassanik pilersitsisarnerup 35 %-ianik pilersitsiffiusartoq CO2-mik aniatitsinermut pisooqataasoq. Nunat avannarliit 2021-imiilli suleqatigiissimapput sanaartornerup klima-mut avatangiisinullu sunniutai pitsaanngitsut annikillisarniarlugit. Suleqatigiinnermi angusat maanna Nordisk Ministerrådip ilallugit iliuuseqarfigilerpai, pilersaarutip Nordic Sustainable Construction 2025-2027-ip aallartinneratigut, tassuunakkut sanaartornerup mingutsitsinnginnerusumut ikaarsaariartornissaanik ikorfartorniarlugu.

Pilersaarut aqqutigalugu Nunani Avannarlerni oqartussat, suliffissuaqarneq immikkullu ilisimasallit suleqatigiinnerat ilisimasanillu avitseqatigiinnerat nukittorsarneqassaaq. Taamaalilluni pilersaarut taanna, Nunat Avannarliit 2030 sioqqullugu nunarsuaq tamakkerlugu piujuartitsinerpaatut nunarsuullu immikkoortortaani ataqatigiinnerpaatut inissisimalernissaannik takorluugaqarnermik ikorfartueqataassaaq.

**Pilersaarummi makku ukkatarineqarput:**

* **Klima:** Avatangiisit sunnerneqartarnerisa ataqatigiissinneqarnissaat (LCA), silaannarmik mingutsitsinaveersaarluni aaqqiinerit klima-mullu naleqqussaanerit
* **Atoqqiineq:**Inissamik pioreersumik atorluaaneq, sanaartornermi atortussanik atoqqiineq aamma piginnaasanik ineriartortitsineq
* **Digitaliseeriineq:** Sanaartornermi qarasaasiaq digitaliseeriinerlu iluaqutigalugit aaqqiissutissanik ikorfartuineq
* **EU-mik ukkataqarneq:** Avatangiisit sanaartorfiusut iluanni EU-p malittarisassaasa pilersaarutigineqalereernerini nalilersuisarnissaq nunallu avannarliit tungaaniit sunniuteqaqataaffigisarnissaat

Klima-mut atatillugu suliniutit Islandimit siulersorneqarput, ataatsimoorluni EU-mik ukkataqarneq Sverigemit ataqatigiissaarneqarpoq, Danmarkilu atoqqiisarneq pillugu immikkut sammisaqartuuvoq ataatsimoorlunilu allaffeqarfik isumagalugu akimortumik ataqatigiissaarinermik il.il. qulakkeerinnittussaq.

Suliniutit tamarmik, nunani avannarlerni sanaartornermut ineqarnermullu oqartussaasut, immikkut ilisimasallilt sanaartornermillu ingerlatsisut akornanni qanittumik suleqatigiinnikkut ingerlanneqassapput.

Anguniarneqarpoq, sakkussanik ilisimasanillu tigussaasunik, sanaartornermi piujuartitsinermik tunngavilinnik aaqqiissutinik pilersitsinissaq, assersuutigalugu:

* Sanaartukkat silap pissusaanut sunniutaasa sunniutilimmik aqunneqarsinnaanerinut siunnersuutit
* Inissap pioreersup atorneqarneranik annertusisitsinissamik aqutsinissamut siunnersuutit
* Sanaartornermi atortussanik atoqqinneqartussanik nalilersuinermi nunani avannarlerni ataatsimoorluni periaaseqarnissaq
* Ilinniarnermut atatillugu iserfigineqarsinnaasumi Skills4Reuse.com-mi ilinniusianik siaruarterineq
* EU-p illuliortiterneq pillugu politikkianut nunat avannaarliit sunniuteqarnerinik annertusaaneq

**Tunuliaqut**

Suliniut aallaaveqarpoq Nordisk Ministerrådip 2018-imi aalajangerneranit, illuliornermi malittarisassanik nutaanik assigiissaarinissaq pillugu aamma nunat avannarliit statsministeriisa ataatsimoorlutik takorluugaannit 2019-imeersumit, Nunat Avannarliit nunarsuaq tamakkerlugu piujuartitsinermik tunngaveqarnerpaanngornissaannik imaqartumit. 2025-imi juunimi aalajangerneqarpoq pilersaarut 2027-ip tungaanut ingerlateqqinneqassasoq.

*Suleqatigiinneq pillugu paasisaqarnerorusukkuit, sakkussat nassaarerusukkukkit, kiisalu Toolbox for Future-Proof Construction-ip immikkoortuani siullermi angusat takorusukkukkit uaniipput:* www.nordicsustainableconstruction.com

Attaveqarfissaq: Helle Redder Momsen, Sekretariatsleder i Nordic Sustainable Construction. Email: heremo@sbst.dk, telefon: 29635239.